कोशीसहित तीन प्रदेश टिम प्लेअफमा
नेपाल एपीएफ क्लब (एपीएफ) सहित कोशी, सुदूरपश्चिम र वाग्मती प्रदेशले प्रधानमन्त्री कप महिला राष्ट्रिय क्रिकेट प्रतियोगिताको प्ले–अफमा स्थान सुरक्षित गरेका छन् । लगातार छैटौं खेल जितेको एपीएफले क्वालिफायर १ मा स्थान निश्चित गरेको छ । 
काठमाडौँ — नेपाल एपीएफ क्लब (एपीएफ) सहित कोशी, सुदूरपश्चिम र वाग्मती प्रदेशले प्रधानमन्त्री कप महिला राष्ट्रिय क्रिकेट प्रतियोगिताको प्ले–अफमा स्थान सुरक्षित गरेका छन् । लगातार छैटौं खेल जितेको एपीएफले क्वालिफायर १ मा स्थान निश्चित गरेको छ । एपीएफसँग १२ अंक छ । एक खेलअगाडि नै प्लेअफमा स्थान सुरक्षित गरेको कोशी १० तथा सुदूरपश्चिम र वाग्मती समान ८ अंकसहित शीर्ष चार स्थानमा रहे । लुम्बिनी र मधेशको ४–४ तथा गण्डकीको २ अंक छ । कर्णाली प्रदेशले खेलेका सबै ६ खेल हारेको छ । कीर्तिपुरस्थित त्रिवि क्रिकेट मैदान एपीएफले बिहीबार गण्डकीलाई ५२ रनले पराजित गर्‍यो ।टस जितेर ब्याटिङ गरेको एपीएफले निर्धारित २० ओभरमा ३ विकेट गुमाई १ सय २७ रन बनायो । ज्योति पाण्डे ८, कप्तान सीता रानामगर १९ र इन्दु बर्मा १० रनमा आउट भए पनि रोमा थापाले ३१ र ममता चौधरीले ४० रनको अविजित इनिङ्स खेल्दै एपीएफलाई बलियो स्थितिमा उभ्याए । रोमाले ३१ बलमा १ चौका र १ छक्का तथा ममताले ३३ बलमा ६ चौका प्रहार गरे । गण्डकीकी ज्योत्सनिका मरासिनीले २ र कुसुम गोदारले १ विकेट लिए । जवाफमा गण्डकीले ७ विकेट गुमाई ७५ रनमात्र बनाउन सक्यो । सृष्टि जैसी र सुमन खतिवडाले समान १७, ज्योत्सनिकाले १३ र सिर्जना पौडैलले ११ रन बनाए । प्लेयर अफ द म्याच नेरी थापाले ४ विकेट लिइन् । उनले ४ ओभरमा १८ रनमात्र खर्चिन । सोनु खड्काले २ र करुणा भण्डारीले १ विकेट लिए । कोशीले सुदूरपश्चिमलाई ८ विकेटले पराजित गरी क्वालिफायर १ को नजिक पुगेको छ । काजल श्रेष्ठ र कप्तान रुबिना क्षेत्रीले पहिलो विकेटमा १ सय १३ रनको साझेदारी गरेपछि कोशीले १ सय १९ रनको लक्ष्य १४ बलअगाडि नै १ सय २२ रन बनाएको थियो । प्लेयर अफ द म्याच काजलले ४८ बल खेल्दै ६ चौका प्रहार गरी ५४ रन बनाए । रुबिना ५१ रनमा अविजित रहिन् । उनले ५५ बल खेल्दै ८ चौका र १ छक्का प्रहार गरिन् । काजल र अप्सरी बेगम (०) दुवैलाई अनु कडायतले आउट गरिन् । यसअघि पहिला ब्याटिङ गरेको सुदूरपश्चिमले ११८–३ को स्कोर बनाएको थियो । ओपनर विन्दु रावलले ३९ बलमा ५ चौकासहित ३३ रन बनाइन् । सम्झना खड्काले ३३ बलमा ३ चौकासहित २७ रन जोडिन् । कविता जोशी २६ र रेवती धामी २० रनमा अविजित रहे । कविताले २४ र रेवतीले १८ बल खेल्दै समान ३ चौका प्रहार गरे । कोशीबाट सवनम राई र अप्सरी बेगमले १–१ विकेट लिए ।वाग्मतीले कर्णालीलाई १० विकेटले पराजित गर्‍यो । ४३ रनको लक्ष्य वाग्मतीले ५ ओभरभित्र पूरा गरेको थियो । हेलिसा गुरुङ ९ बलमा १३ र यशु पाण्डे २० बलमा ४ चौका प्रहार गरि २५ रन बनाई अविजित रहे । यसअघि ब्याटिङ गरेको कर्णाली १३.४ ओभरमा अलआउट भयो । सुरती बुढाले १६ र बीना थापाले १२ रन बनाउनु बाहेक अन्यले दोहोरो स्कोर बनाउन सकेनन् । वाग्मतीबाट खुशी डंगोलले ४ विकेट लिइन् । प्लेयर अफ द म्याच उनले ३.४ ओभरमा १८ रन खर्चिन् । संस्कृति फुयालले २, सोनी पाख्रिन र विपिशा शाहीले १–१ विकेट लिए । मधेशले मूलपानी क्रिकेट मैदानमा लुम्बिनीलाई ८ विकेटले पराजित गरेको थियो । लक्ष्मी चौधरीले अविजित ६४ रन बनाएपछि लुम्बिनीले ९६–७ को स्कोर बनाएको थियो । लक्ष्मीले ६४ बल नै खेल्दै ८ चौका र २ छक्का प्रहार गरिन् । कप्तान सरस्वती जीएमले १० रन जोडिन् । मधेशबाट साक्षी यादवले २ तथा पूजा महतो, आरती महतो र कप्तान कविता गौतमले १–१ विकेट लिए ।पूजाले अविजित ६० रन बनाएपछि मधेशले ७ बलअगाडि नै लक्ष्य पूरा गर्‍यो । प्लेयर अफ द म्याच पुजाले ५९ बलमा ५ चौका प्रहार गरिन् । अनुराधा चौधरी १७ रनमा आउट भइन् भने सरस्वती चौधरी १२ रनमा अविजित रहिन् । लुम्बिनीकी कमला जीएम र सुस्मिता भुसालले १–१ विकेट लिए ।